b'\n_START_ARTICLE_\nMileto mokykla\n_START_PARAGRAPH_\nMileto mokykla buvo senov\xc4\x97s graik\xc5\xb3 filosofin\xc4\x97 mokykla, atsiradusi VI a. pr. m. e. Jonijos mieste Milete. \xc5\xa0ios mokyklos id\xc4\x97j\xc5\xb3 formuluotojai buvo trys m\xc4\x85stytojai: Talis Miletietis (apie 624\xe2\x80\x93546 m. pr. m. e.), Anaksimandras (611\xe2\x80\x93546 m. pr. m. e.) ir Anaksimenas (585\xe2\x80\x93525 m. pr. m. e.) . J\xc5\xb3 apm\xc4\x85stymai buvo prie\xc5\xa1ingi tradicinei Senov\xc4\x97s Graikijos pasaul\xc4\x97vokai, pagal kuri\xc4\x85 gamtos fenomenai atsiranda antropomorfini\xc5\xb3 diev\xc5\xb3 valia. Mileto mokyklos atstovai \xc4\xaf gamt\xc4\x85 \xc5\xbevelg\xc4\x97 kaip \xc4\xaf metodologi\xc5\xa1kai tirtin\xc4\x85 objekt\xc4\x85. Toks pasaul\xc4\x97\xc5\xbei\xc5\xabr\xc5\xb3 skirtumas, \xc5\xbevelgiant i\xc5\xa1 dabarties perspektyvos \xc5\xbeymi mitologinio m\xc4\x85stymo dominavimo Sen. Graikijoje pabaig\xc4\x85 ir \xe2\x80\x9etikrojo\xe2\x80\x9c mokslo au\xc5\xa1r\xc4\x85._NEWLINE_Svarbu jausti skirtum\xc4\x85 tarp Mileto ir Jonijos mokyklos, kuriai priskirtini ne tik trys anks\xc4\x8diau min\xc4\x97ti filosofai, bet ir kiti m\xc4\x85stytojai\xc2\xa0\xe2\x80\x93 tokie kaip Herakleitas.\n_START_SECTION_\nGamtos filosofija\n_START_PARAGRAPH_\nVisi trys filosofai teig\xc4\x97 Kosmos\xc4\x85 esant sudaryt\xc4\x85 i\xc5\xa1 pirmojo prado (nedalomos elemento) (arche), kuris yra vieninga pirmin\xc4\x97 med\xc5\xbeiaga, s\xc4\x85lygojanti daikt\xc5\xb3 daug\xc4\xaf ir yra jusl\xc4\x97mis patiriamos kaitos prie\xc5\xbeastis._NEWLINE_Talis Miletietis pirmine med\xc5\xbeiaga laik\xc4\x99s vanden\xc4\xaf, kadangi pirminis pradas laikomas gyvu ir save judinan\xc4\x8diu, visa yra savaime gyva (vadinamasis hilozoizmas). Jo mokinys Anaksimandras pirm\xc4\x85j\xc4\xaf prad\xc4\x85 apibr\xc4\x97\xc5\xbe\xc4\x97 abstrak\xc4\x8diau, pavadindamas j\xc4\xaf apeironu, tai kas begalinis, beribis ir neapibr\xc4\x97\xc5\xbetas I\xc5\xa1 apeirono atsiranda visi pasaulio daiktai kaip prie\xc5\xa1ingyb\xc4\x97s ir v\xc4\x97liau \xc4\xaf j\xc4\xaf sugr\xc4\xaf\xc5\xbeta sunykdami. Apeironas\xc2\xa0\xe2\x80\x93 gana m\xc4\xafslinga med\xc5\xbeiaga, kuri v\xc4\x97liau da\xc5\xbenai buvo interpretuota kaip \xe2\x80\x9epirminis chaosas\xe2\x80\x9c._NEWLINE_Anaksimeno nuomone pirminis pradas buvo oras, kuriam sutank\xc4\x97jus atsiranda tai, kas yra \xc5\xa1alta, vanduo, \xc5\xbeem\xc4\x97, akmenys, o ret\xc4\x97jant\xc2\xa0\xe2\x80\x93 \xc5\xa1ilta (oro garai, ugnis). jis kokybines apibr\xc4\x97\xc5\xbetis kildina i\xc5\xa1 kiekybini\xc5\xb3 poky\xc4\x8di\xc5\xb3. Jo teigim\xc5\xb3 \xc5\xbemon\xc4\x97s taip pat yra \xc5\xa1i\xc5\xb3 poky\xc4\x8di\xc5\xb3 dalis, nes j\xc5\xb3 sielos sudarytos i\xc5\xa1 oro.'